b'\n_START_ARTICLE_\nAfromeksikolaiset\n_START_SECTION_\nHistoria\n_START_PARAGRAPH_\nAfromeksikolaiset ovat espanjalaisten Afrikasta maahan tuomien orjien j\xc3\xa4lkel\xc3\xa4isi\xc3\xa4. 1600-luvun alussa Meksikossa oli suurempi afrikkalaistaustainen v\xc3\xa4est\xc3\xb6 kuin miss\xc3\xa4\xc3\xa4n muussa Amerikan osassa. Koko siirtomaavallan ajan afrikkalaisia oli maassa enemm\xc3\xa4n kuin espanjalaisia. Yhteens\xc3\xa4 maahan tuotiin arviolta 200\xc2\xa0000 afrikkalaista orjaa. Vuoden 1810 v\xc3\xa4est\xc3\xb6nlaskennan mukaan afromeksikolaiset muodostivat 10\xc2\xa0% v\xc3\xa4est\xc3\xb6st\xc3\xa4. Meksikoon muodostui my\xc3\xb6s karanneiden orjien vapaita yhteis\xc3\xb6j\xc3\xa4, joista tunnetuimman, San Lorenzo de los Negrosin, perusti Gaspar Yanga 1570-luvulla. Meksikon itsen\xc3\xa4isyyssodassa mustia palveli kapinallisten puolella Espanjaa vastaan. Yksi heist\xc3\xa4 oli Vicente Guerrero, josta tuli maan itsen\xc3\xa4istytty\xc3\xa4 sen toinen presidentti. Meksikon itsen\xc3\xa4istytty\xc3\xa4 afromeksikolaiset vaikuttivat voimakkaasti maan talouden kehitykseen toimiessaan muun muassa hopeakaivoksilla ja sokeriruokoviljelmill\xc3\xa4.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nSuurin osa afromeksikolaisista el\xc3\xa4\xc3\xa4 k\xc3\xb6yhyydess\xc3\xa4. Esimerkiksi teiden puute haittaa Costa Chican taloudellista kehityst\xc3\xa4 ja monet ovatkin muuttaneet alueelta pois. Pois muuttaneita erehdyt\xc3\xa4\xc3\xa4n usein pit\xc3\xa4m\xc3\xa4\xc3\xa4n Kuubasta tai Belizest\xc3\xa4 tulleina siirtolaisina. Afromeksikolaista kulttuuria on pyritty yll\xc3\xa4pit\xc3\xa4m\xc3\xa4\xc3\xa4n muun muassa n\xc3\xa4yttelyin, elokuvin ja yhteis\xc3\xb6jen tapaamisin. Vaikka afromeksikolaiset ovat esimerkiksi televisiossa l\xc3\xa4hes n\xc3\xa4kym\xc3\xa4tt\xc3\xb6mi\xc3\xa4, he ovat vaikuttaneet voimakkaasti meksikolaiseen kulttuuriin. Esimerkiksi kuuluisalla meksikolaisella kappaleella La Bamballa on afromeksikolainen tausta. Afromeksikolaisten marginalisointia pidet\xc3\xa4\xc3\xa4n kuitenkin suurena ongelmana.'